
ACORD 128/2007, DE 9 DE MAIG DE 2007, DEL PLE DEL CONSELL DE L’AUDIOVISUAL DE CATALUNYA

Expedient núm. 8/2007-S LLEIDA TELEVISIÓ (Prensa Leridana, SA)

Incoació expedient sancionador

Antecedents

1. Amb data 16 de febrer de 2007, l’Ajuntament de Lleida va presentar al Consell de l’Audiovisual de Catalunya (registre d’entrada 348/2007), una sol·licitud d’autorització prèvia per a l’emissió per televisió de la campanya Xat de l’alcalde. En l’escrit de sol·licitud es feia constar que “l’espot publicitari, només s’emet dos dies abans de cada xat [...]”, sense aportar cap altra informació sobre el pla de mitjans, o previsions d’emissió.

El Ple del Consell va adoptar, el 28 de febrer de 2007,  l’Acord  67/2007 pel qual es denegava la sol·licitud d’autorització de l’emissió per televisió de la campanya Xat de l’alcalde, de l’Ajuntament de Lleida. Consta en aquest Consell l’oportuna notificació practicada a l’Ajuntament de Lleida el 12 de març de 2007.

2. La Comissió de Continguts celebrada el 23 de gener de 2007, va decidir sol·licitar a Lleida Televisió informació sobre les emissions de la campanya institucional. El 14 de març de 2007, es va presentar un escrit que signava el director executiu de Lleida Televisió (registre d’entrada 537/2007) en què manifestava que l’espot Xat de l’alcalde s’havia emès per Lleida Televisió “els dies 27 i 28 de febrer i 1 de març, en dos passis diaris”.

Arran de la informació tramesa, l’Àrea de continguts d’aquest Consell ha emès un informe sobre l’emissió de la campanya institucional Xat de l’alcalde, en el qual es determina que «Lleida Televisió va emetre, entre els dies 27 de febrer i 1 de març de 2007, 6 passis de la campanya Xat de l’alcalde, de l’Ajuntament de Lleida, sense autorització prèvia».
3. Mitjançant Acord d’11 d’abril, i de conformitat amb el que disposa l’article 34.2 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, 28 de febrer, aquest Consell va decidir obrir un període d’informació prèvia a fi de donar audiència al prestador de serveis de televisió local LLEIDA TELEVISIÓ, com a part interessada, per tal que  en el termini màxim de cinc dies a comptar des del dia següent a la recepció de la notificació de l’Acord, formulés les  manifestacions que considerés oportunes.

4. El 26 d’abril de 2007 ha tingut entrada en aquest Consell (registre d’entrada 800/2007) un escrit que signa el senyor Joan Cal Sanchez, actuant en nom i representació de LLEIDA TELEVISIÓ, en el qual s’al·lega, entre d’altres, que sempre ha estat voluntat de l’interessat complir la normativa vigent en matèria de publicitat institucional encara que, en aquest cas i per causes alienes a la seva voluntat s’ha ocasionat un involuntari error que no ha estat dolos ni intencionat; al·lega també que precisament per aquesta falta d’intencionalitat considera que la falta comesa no pot ser qualificada como a greu sinó com a lleu, cosa que, segons manifesta acceptaria «sense cap inconvenient».

Fonaments 

1. El Títol VI, capítol V, secció segona de la Llei 22/2005, de 29 de desembre, de la comunicació audiovisual de Catalunya (en endavant, LCA) regula les que anomena com «altres formes de publicitat». En concret, l’apartat 1 de l’article 109, disposa que la publicitat institucional per ràdio i televisió que emetin les administracions públiques de Catalunya, és subjecta al que estableix la legislació de la publicitat institucional.

D’altra banda, l’apartat 3 del mateix article estableix que la publicitat institucional en els mitjans audiovisuals resta subjecta a l’autorització prèvia del Consell de l’Audiovisual de Catalunya a l’efecte de verificar el compliment dels requisits de la publicitat institucional.

2. La lletra j de l’article 10 de la Llei 2/2000, de 4 de maig, del Consell de l'Audiovisual de Catalunya, estableix com a funció d’aquest Consell la de vetllar pel compliment de la legislació sobre publicitat en tot allò relatiu als continguts i les modalitats de les emissions publicitàries, inclosos el patrocini i la televenda. D’altra banda, l’article 107.2 de la LCA, disposa que el Consell de l’Audiovisual de Catalunya ha de vetllar perquè la diversificació de formes de publicitat no posi en perill l’aplicació del règim jurídic general al qual resten sotmeses. 

A banda d’això, la mateixa norma legal atribueix a aquest Consell l’exercici de la potestat sancionadora, d’acord amb el règim d’infraccions i de sancions que la mateixa Llei estableix. En aquest sentit, la lletra e de l’article 133 tipifica com a infracció greu «l’incompliment de les obligacions que en matèria de publicitat, patrocini i televenda corresponen als prestadors de serveis de comunicació audiovisual, d’acord amb el que estableix aquesta llei [...]».

En relació amb les al·legacions que formula l’interessat sobre la falta d’intencionalitat en la comissió de la infracció, s’ha de posar de relleu que tenen a veure amb la graduació de la possible sanció que si s’escau, pugui imposar-se. 

3. La lletra g de l’article 10 de la Llei 2/2000, de 4 de maig, del Consell de l’Audiovisual de Catalunya, estableix també, com una de les funcions del Consell la «d’incoar i resoldre, en l’àmbit de les seves competències, els corresponents procediments sancionadors per les infraccions de la legislació relativa a audiovisuals i publicitat.»

DE CONFORMITAT amb el que disposa l’article 129 de la LCA, i els articles 3 bis, la lletra g de l’article 10 i l’article 11 de la Llei 2/2000, de 4 de maig, del Consell de l’Audiovisual de Catalunya, així com l’article 34 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, de 28 de febrer;

El Ple del Consell de l'Audiovisual de Catalunya, ha adoptat els següents,

ACORDS

1. Desestimar les al·legacions que va presentar el senyor Joan Cal Sanchez, actuant en nom i representació de LLEIDA TELEVISIÓ, nom comercial de la societat mercantil Prensa Leridana, SA, de conformitat amb el que es desprèn dels fonaments del present Acord.

2. Incoar un procediment sancionador al prestador de serveis de televisió local LLEIDA TELEVISIÓ, nom comercial de la societat mercantil Prensa Leridana, SA, per l’emissió de la campanya institucional El Xat de l’alcalde sense comptar, en el moment de l’emissió, amb la preceptiva autorització del Consell de l’Audiovisual de Catalunya, fet susceptible de vulnerar la normativa en matèria de publicitat .

3. Nomenar instructora d’aquest procediment a la senyora Anna Isabel Casasnovas Rasal, funcionària adscrita a l’àrea jurídica del Consell de l’Audiovisual de Catalunya.

4. Fer avinent que podran acordar-se, en qualsevol moment de la tramitació d’aquest procediment, les mesures de caràcter provisional que s’escaiguin per assegurar l’eficàcia de la resolució que pugui recaure.

5.  Notificar aquests acords al prestador de serveis de televisió local LLEIDA TELEVISIÓ, nom comercial de la societat mercantil Prensa Leridana, SA. 

Barcelona, 9 de maig de 2007

Josep M. Carbonell i Abelló                             Dolors Comas d’Argemir i Cendra

President                                                         Consellera secretària


